Коми Республикаса Юралысьöс вежысь Александр Буров лыддьö, мый федеральнöй торъя мога уджтасъяс олöмö пöртöмын лимитъясöн вöдитчöны вывтi ньöжйö.

Татшöмтор висьталiс сiйö сöвещание дырйи, кор видлалiсны, кыдзи збыльмöдсьöны Коми Республикаын ФЦП.

Республика участвуйтö 12 федеральнöй торъя мога уджтасын. Моз тöлысь 1 лун вылö тайö торъя мога федеральнöй уджтасъяс серти федеральнöй бюджетысь Коми Республикаса мероприятиеяс вылö лимитсö индöма 2268,6 млн.шайт. На пиысь 76%-ыс (1733,3 млн.шайт) воис нин регионö, но план серти наöн вöдитчöма сöмын 32% вылö.

Сöвещание вылын выступитiсны став министерствоысь да ведомствоысь йöз, кодъяс участвуйтöны ФЦП олöмö пöртöмын. Медся уна юалöмыс республикаса Юралысьöс вежысьлöн лоис Коми Республикаса спорт, туризм да мортöс ёнмöдан агентствоса юрнуöдысь Василий Гончаренколöн отчёт серти. Талун вылö Спорт кузя агентство – дзик öти государственнöй орган, кöнi профильнöй федеральнöй торъя мога уджтасын участвуйтöм вылö бюджетнöй заявкасö öнöдз на абу лöсьöдöма. В.Гончаренколöн висьталöмыс, мый найö дасьтöны заявкасö «медся позяна 460 млн.шайт вылö», регионса Юралысьöс вежысьöс эз эскöд. Александр Буров лыддьö, мый Агентствоса юрнуöдысь оз колана ногöн матыстчы тайö удж дорас, кодi «корö 460 миллион, а та дырйи лача кутö босьтны сöмын 150 млн. шайт». «Тi видзанныд уна сьöм, медым лöсьöдны стрöитчан проектъяс, да воштанныд кадсö, – пасйис Александр Буров. – Гашкö, колö вöчны заявкасö стöч лыдпас вылö да колана кадколастö?» – вöзйис сiйö.

А.Буров сетiс индöдъяс Йöзöс велöдан министерствоса, Йöзлысь дзоньвидзалун видзан министерствоса да Коми Республикаса туй агентствоса йöзлы. Таво вылö налöн лимитъясыс ёнакодь этшаджыкöсь колян во серти, но и та дырйи наöн вöдитчöны оз колана ногöн.

Сöвещаниелысь кывкöртöдъяс вöчигöн А.Буров пасйис, мый лимитъясöн ньöжйö вöдитчöмын эмöсь тырмытöмторъяс да помкаяссö талысь абу пыр подулалöма. «Зэв колö, медым ставныд тi вöчинныд колана кывкöртöдъяс да ыджыдджык тöдчанлун сетiнныд тайö могъясыслы. Талун вылö миян медшöр мог – ас кадö освоитны 2010 воын федеральнöй бюджетысь республикалы сетöм сьöмсö да зiльны кыдзи позьö бурджыка нуöдны 2011 во вылö бюджетно-заявочнöй кампания», – висьталiс Коми Республикаса Юралысьöс вежысь.

Коми Республикаса Юралысьöс вежысь тшöктiс локтан воын топыдджык йитöдъяс кутны лимит сетысь федеральнöй тэчасъяскöд. «Миян öтувъя мог – бюджетнöй заявкаяс серти босьтны сьöм», – кывкöрталiс А.Буров.